Saca laat vaar saak teen Krieket SA | Netwerk24
07 Februarie 2020 16:58
Die Suid-Afrikaanse Krieketspelersvereniging (Saca) het sy saak teen Krieket Suid-Afrika (KSA) teruggetrek ná die nasionale beheerliggaam se vroeëre voorneme om plaaslike krieket te herstruktureer.
KSA wou die bestaande ses franchise-spanne (Titans, Lions, Cobras, Warriors en Knights) ontbind en met 12 provinsiale spanne vervang, maar Saca was nie hiervoor te vinde nie. Saca het in Mei hofstukke by die hooggeregshof in Johannesburg ingedien om KSA te dwing om die besluit tersyde te stel.
KSA het Vrydag in ’n verklaring aangekondig dié partye het ’n vertroulike ooreenkoms bereik en dat daar op ’n pad vorentoe besluit is.
Jacques Faul, waarnemende uitvoerende hoof van KSA, sê die bande met Saca is daarmee herstel. Hy sê hulle mik daarna om die konsultasieproses oor dié kwessie teen die einde van Junie te voltooi.
“Dit sal almal, veral ons spelers, sekerheid en sekuriteit oor die pad vorentoe gee. Soos ons almal weet, is ons spelers ons grootste bate en is dit belangrik dat hulle geraadpleeg word wanneer hul loopbane geraak word,” sê Faul. – Sportredaksie
Meer oor: Krieket | Saca | Ksa | Herstrukturering | Jacques Faul